तीसरे दर्जे दे यात्रियें दी जांच करनी जरूरी बी होंदी ऐ। जो कोई बी तीसरें दर्जे च सफर करै उसी जरूरी तौरै पर उनें नियमें दा पालन करना चाइदा जड़ें उत्थें यात्रा करने आले गरीबें उप्पर लागू होंदे न। अधिकारियें गी बी इस बारे च किसै चाली दी रौ-रिआयत नईं करनी चाइदी। पर मेरा अनुभव ए ऐ जे तीसरे दर्जे दे यात्रियें गी अफगर लोग आदमी नईं पशु समझदे न। उनेईं बलाने आस्तै “तूं” दे सवाए होर कोई सर्वनाम नईं बरतदे। तीसरे दर्जे दा यात्री नां उन्दे सामनै बोली सकदा ऐ, नां तर्क दलील देई सकदा ऐ। उसी ते इस चाली बरतना पौन्दा ऐ जियां ओ उस अफसरै दा नौकर होऐ। अधिकारी उसी मारी सकदा ऐ, उसी गड्डी परा खल्ल तुआरी सकदा ऐ उसी टिकट देने च तंग करी सकदा ऐ। ए सब सब किश में आपूं अनुभव कीता ऐ। इस हालती च मुधार तां गै होई सकदा ऐ जे पढ़े-लिखे दे ते पैसे आले लोक बी, तीसरे दर्जे च सफर करन ते इन लोकें दे कष्टें गी, इनेईं थोने आले दुक्खे कसालें ते बेजती गी चुपचाप अपने उप्पर लैन, उन्दा मकावला करन दे उनेईं दूर करने दा जतन करन।